得請南臺偶書
作者：張方平
朝代：宋

paragraphs: 紫陽洞中客，水晶宮裏人。
一念墮塵世，資本猶天真。
擢質出流俗，抗志凌蒼旻。
邈從逍遥遊，浩與恬漠親。
風簫不受調，溪鳥非所馴。
敢希古作者，尚從諸逸民。
犬馬皆有養，況我無天倫。
俛首遂干祿，老先稱過秦。
流遁亡舊守，趨鏘陪薦紳。
驕氣與矜色，湛沒四十春。
市合先縮手，戰酣早收身。
桑榆近頹暮，丘壑慙荒榛。
福兮禍所伏，名者實之賓。
雖嗟負前志，大觀亦同均。